
Cetatea dacică de la Teliu (jud. Brașov) 
 
 
de Conf. univ. dr. George V Grigore 
 
Munții noștri au fost fortificați de strămoșii daci, devenind cu 
toții cetăți inepugnabile ce au creat probleme cuceritorilor. Astfel, 
mergând de la Braşov la Întorsura Buzăului, după ce treci de Prejmer, 
localitate cunoscută pentru biserica fortificată săsească, ajungi la 
Teliu, comună ce se întinde de-a lungul râului cu acelaşi nume. Nu 
departe de Primărie, pe partea stîngă, apar urmele unei foste cariere de 
piatră ce a muşcat din două culmi vecine despărţite de valea pârâului 
Cetăţii. Pe culmea din dreapta pârâului, orientată S-N, se află urmele 
unei cetăţi dacice. Schiţa acestei cetăţii dacice se află la Muzeul de 
Istorie  Braşov. Partea dinspre sud a fortificației are o lungime de 80-
90m şi o lăţime maximă de 45m. Un val de pământ şi un şanţ o 
desparte de a doua zonă lungă de 75m şi cu o lăţime maximă de 40m. 
Zona dinspre nord are o lungime de 35m şi cu o lăţime maximă de 
20m. Încă din secolul XIX- lea se pomenea de urmele unei cetăţi de 
pământ şi pe dealul din stânga pârâului, dar se pare că la suprafață nu 
mai există urme de identificare. A fost situată pe pintenul de deal care 
a dispărut în urma exploatării pietrei din zonă. 
Luând-o din aproape în aproape, săpăturile arheologice efectuate 
in toamna anului 1961 au scos la iveală existența acestei cetăți dacice 
de apărare și refugiu a populației din jur. La locul numit din bătrâni 
„Cetate”, pe o înălțime stâncoasă, s-a ridicat în sec. I î.Hr. o cetate 
dacică construită din lemn și chirpici.Cetatea nu a fost înconjurată 
complet cu lucrări de fortificații deoarece pantele abrupte dinspre est, 
vest și sud formau o stavilă greu de trecut. Fortificația a înglobat o 
serie de construcții cu caracter militar defensiv, valuri de pământ, 
șanțuri, platforme, trepte de piatră pentru acces, etc..Pe culmea 

dealului ănalt de 892m,numit astăzi „Muchea Vânătorului” se află 
cetatea propriu-zisă. De acolo se poate observa la mare depărtare 
ȚaraBârsei,cât și înspre Întorsura Buzăului, drum ce face legătura cu 
Muntenia prin Pasul Buzăuluiși Tabla Buții. 
Localitatea Teliu a mai fost cunoscută și cu numele de 
Cruceburg (Cetatea Crucii). Fortificațiile descoperite sunt amplasate 
în estul localităţii, la confluenţa dintre pâraiele Cetăţii şi al Nyen-ului. 
Primul pârâu despărţea două culmi pe care se vedeau două fortificaţii. 
Cea mai mare se situa la est, cu dispunere axială nord-vest – sud-est. 
În nord şi nord-est a fost apărată de două şanţuri şi un val. A avut două 
incinte, despărţite de un şanţ. Incinta de nord (de pământ?) avea Ø de 
25-35 m. În sud a existat o incintă semiovală, cu perimetrul de 60 m, 
protejată de un zid de piatră, cu mortar. În partea de nord se mai scrie 
despre existenţa unui turn. Aceasta a fost socotită şi ca o cetate dacică. 
Pe acealaltă parte, vestică, a pârâului, se aflau alte două incinte mai 
mici, aproximativ cu aceeaşi planimetrie. Diferite construcţii au fost 
semnalate în sud şi nord (turnul?). Zidurile de piatră văzute în sec. al 
XIX-lea nu au fost confirmate de investigaţia din timpul celui de-al 
doilea război mondial. Pe suprafaţa cetăţii „mari” se pot vedea urmele 
unei foarte serioase activităţi arheologice. Există un grup de secţiuni 
care taie valurile şi şanţurile, dimpreună cu unele suprafeţe interioare. 
Șantierul a căzut în responsabilitatea arheologilor Alexandrian D. 
Alexandrescu şi Ioan I. Pop. El s-ar fi derulat în principal în anul 
1963, cu o revenire mică în anul 1974.Materialele publicate sunt atât 
de subţiri, încât nu se poate decât afirma că pe loc ar fi existat urme de 
locuire din perioadele culturilor Schneckenberg, Wietenberg, dacică şi 
medievală. Urmele descoperite indică, în afara denivelărilor proprii 
unor valuri şi şanţuri, elemente care pot fi puse pe seama unor 
palisade din lemn, dar şi posibile fundaţii din piatră seacă, pentru 
locuinţe de suprafaţă. Autorii au clasat-o cu mare rapiditate în dreptul 
cetăţilor dacice, cu toate că, după cum o afirmă: „Această cetăţuie cu 
greu se poate asemui cu altele situate mai aproape sau departe”.Pe de 

altă parte, în dreptul perioadei de lucru, veche de jumătate de secol, 
cunoaşterea tehnicilor de construcţie şi a materialelor medievale era 
întru-totul empirică, încât, chiar dacă s-ar fi găsit ceva mic şi puţin, nu 
ar fi avut relevanţă pentru descoperitor. Oricum, materialele 
medievale există, lucru care dovedeşte că, chiar dacă ar fi fost 
construită de către daci, locul a fost populat şi de către medievali. În 
această direcţie nu ar fi absolut nici un fel de surpriză, pentru că 
suprapuneri de cetăţi dacice, prin altele medievale sunt numeroase. Nu 
de mult listasem obiectivele de la Albeşti, Ardan, Ardeu, Băniţa, 
Bixad, Breaza, Căpâlna, Ciceu-Ciuc, Cladova (?), Coronini, Cucuiş, 
Cugir, Deva (?), Divici, Ghindari, Hunedoara, Jigodin II, Marca, 
Mereşti, Odorhei, Piatra Craivii − Craiva, Piatra Roşie, Racu II 
(Pogányvár), Râşnov, Săcel (?), Şimleu Silvaniei, Şoimoş.Dacă 
Alexandrina Alexandrescu şi Ioan I. Pop au săpat Cruceburgul real, 
nu ar fi fost în măsură să afle materiale abundente, pentru că, cetatea 
trebuie să fi fost de lemn şi urmele din ea se reduceau la resturile a 
circa două decenii de existenţă.   
Teliu este satul de reședință al comunei cu același 
nume din județul Brașov. În documentele vechi comuna apare sub 
numele de Leelfalua și Lylendorf, apoi sub numele de Nyen. Această 
denumire este probabil de origine slavă, forma sa inițială derivând de 
la „Lel” (consoana 'l' s-a schimbat în „n”), Denumirea de Nyen este 
folosită până în ianuarie 1906. De aici înainte, în limba maghiară s-a 
folosit denumirea de Kerestvâr. În protocolul botezaților de la Parohia 
Ortodoxă se găsește numele Tel din anul 1795 până în anul 1830. 
După aceea se întâlnește denumirea Teliu, în protocolul cununaților. 
Această denumire provine de la un nobil feudal Tyil, care a stăpânit 
aici înaintea grofilor Beldy. În decursul timpului comuna a primit 
numele Thiel, Tel, Teliu. Kreuzburg sau Kerestvar (Cetatea Crucii), 
este o denumire greșită dată comunei Teliu în mod impropriu de către 
sașii din Prejmer. 

,,Punctul forte” al localităţii îl constituie însă, tunelul săpat, la 
începutul secolului al XX-lea, în muntele de granit, acesta fiind cel 
mai lung tunel de cale ferată din ţară, cu o lungime de 4369,5 m şi 
fiind prevăzut pentru cale dublă, electrificată. Lucrările au început în 
anii 1924-1925 ca urmare a dezvoltării comerţului cu masă lemnoasă 
şi materiale de construcţii. Proiectul, de o anvergură deosebită pentru 
acel început de veac, aparţine inginerului german Iulius Berger care şi-
a adus o echipă de meseriaşi din Italia. Se spune că execuţia lucrărilor 
a început din ambele capete ale versantului ce urma a fi dinamitat 
pentru a fi străpuns, iar în momentul în care cele două echipe de 
muncitori s-au întâlnit în adâncul muntelui au constat că diferenţa 
practică era cu o palmă mai mică faţă de proiect, aspect care a stârnit 
admiraţia faţă de ilustrul proiectant care, evident, la momentul 
respectiv nu beneficia de tehnologia avansată necesară măsurătorilor 
topometrice. Efortul de construcţie este azi greu de imaginat. La Teliu 
mai trăiesc bătrâni cu vârste de 80-90 de ani care, copii fiind la 
vremea aceea, îşi amintesc întâmplări tragice, accidente de muncă pe 
care le pun pe seama blestemului muntelui căruia i-au fost zdrenţuite 
măruntaiele pentru ca omul să se bucure de progres. Se spune că 
ultimul tribut pe care şi l-a luat muntele a fost viaţa maistrului 
coordonator al lucrărilor, care, la deschiderea tunelului, a fost 
electrocutat în momentul aprinderii luminilor de inaugurare. În semn 
de respect, mormântul său este aşezat la loc de cinste în cimitirul din 
Teliu. 
Astăzi doar un tren local de navetiști mai folosește tunelul ce 
trebuia să facă joncțiunea dintre Transilvania (Brașov) și Țara 
Românească (Întorsura Buzăului). Acum se lucrează la un pod 
prăbușit pe acest traseu. Poate o amenajare a unui punct de belvedere 
în cetatea dacică de aici și un nou proiect feroviar va repune în 
funcțiune cel mai lung tunel din România și va aduce în atenția 
turiștilor un colț de rai românesc. 

Schiţa cetaţii dacice de la Teliu - Muzeul de Istorie Braşov 

Viaduct spectaculos peste DN10, în Teliu 

Tunelul de la Teliu – Cel mai lung tunel feroviar din România (peste 4 km) 
 
